b'\n_START_ARTICLE_\nDarfur\n_START_PARAGRAPH_\nDarfur je pustinjska regija na zapadu Sudana. U tom prostoru prete\xc5\xbeno \xc5\xbeive potomci povijesnog naroda Fur. Oni su zbog nezadovoljstva sredi\xc5\xa1njom sudanskom vladom digli ustanak kojim tra\xc5\xbee ve\xc4\x87a prava \xc5\xa1to je eskaliralo u rat u Darfuru. Na strani sudanske vlade se bore paravojni arapski odredi tzv. Janjaweedi koji provode teror nad stanovni\xc5\xa1tvom Darfura. Iako je rat slu\xc5\xbebeno zavr\xc5\xa1en, stanje u Darfuru je i dalje vrlo nestabilno.\n_START_SECTION_\nPovijest\n_START_PARAGRAPH_\nDarfur je dom vi\xc5\xa1e afri\xc4\x8dkih naroda. Prvi poznati narod u tom prostoru je Daju koji je stvorio kraljevstvo koje je postojalo do 14. st. Tada je narod Tunjur stvorio mo\xc4\x87an sultanat i uveo islam kao slu\xc5\xbebenu religiju. U 16. i 17. st. je vladao narod Fur koji je tako\xc4\x91er stvorio mo\xc4\x87an sultanat pod vla\xc5\xa1\xc4\x87u dinastije Keira. U 19. st. dolazi do sukoba vi\xc5\xa1e okolnih sultanata, a Darfur dolazi pod egipatsku vlast (u stvari britansku kolonijalnu vlast jer je Velike Britanija tada vladala Egiptom). Darfur je postao dio Anglo-egipatskog Sudana pod britanskom vla\xc5\xa1\xc4\x87u._NEWLINE_Od 1956. je Darfur dio neovisnog Sudana. Stanovni\xc5\xa1tvo Darfura postaje sve nezadovoljnije sredi\xc5\xa1njom vla\xc5\xa1\xc4\x87u kojom dominiraju Arapi, te po\xc4\x8dinje dizati ustanke koji u 21. st. eskaliraju u krvavi rat u Darfuru. Ustanke je pokrenuo Pokret za pravdu i jednakost (Justice and Equality Movement-JEM) kojim dominiraju pripadnici naroda Fur. Sudanska vlast se slu\xc5\xbebeno nije mije\xc5\xa1ala u sukob, ali je podupirala paravojne arapske postrojbe Janjaweede koji su odgovorni za brojna ubojstva i teror nad civilnim stanovni\xc5\xa1tvom. 2008. su pripadnici Pokreta za pravdu i jednakost napali sudanski glavni grad Kartum s namjerom svrgavanja sudanske vlade, ali u toj namjeri nisu uspjeli. 2010. je sklopljen mirovni sporazum, ali je stanje i dalje nestabilno.\n_START_SECTION_\nZemljopis\n_START_PARAGRAPH_\nDarfur je pustinjski prostor na istoku Sahare. U reljefu postoje visoki ravnjaci, a u sredi\xc5\xa1njem dijelu dominira vulkansko gorje Marrah u kojem postoji vi\xc5\xa1e ugaslih vulkanskih kratera. Zbog pustinjske klime ima malo padalina i nema stalnih tokova, ali postoje vadiji (povremeni rije\xc4\x8dni tokovi koji teku samo u ki\xc5\xa1nom razdoblju) koji se spu\xc5\xa1taju s gorja Marrah. Klima u Darfuru je ipak povoljnija za naseljavanje nego u ostatku Sahare, posebno na gorju Marrah koje je zbog visine hladnije i prima vi\xc5\xa1e padalina. U Darfuru postoji vi\xc5\xa1e izvora podzemne vode koji su centri naseljenosti._NEWLINE_Sudanska vlada je Darfur podijelila u 3 pokrajine (Ju\xc5\xbeni, Zapadni i Sjeverni Darfur). Najve\xc4\x87i gradovi su Nyala, Al-Fashir i Geneina (Al-Junaynah).'